جمهورباشقانی رجب طیب اردوغان، روسیا ایله ایلیشکی‌لرین گوج‌لنه‌رک داوام ائتمه‌سین‌دن سئوینج دویدوغونو سؤیله‌دی.
اردوغان ایله، ایش گؤروشمه‌لری اوچون آنکارایا گلن روسیا پرزیدنتی ولادیمیر پوتین باش باشا و هیاتلرآراسی دانیشیق‌لاردان سونرا بیرگه مطبوعات کونفرانسی گئچیردی.
بؤلگه‌سل و ایکی‌لی ایلیشکیلری مذاکیره ائتدیک‌لرینی بیلدیرن اردوغان، ایکی‌لی ایلیشکی‌لرین اساسینی تیجارت و توریزمین تشکیل ائتدیگینه ایشاره ائتدی.
بو ایکی سئکتورداکی رقم‌لرده، ایلین ایلک 7 آییندا جدی بؤیومه اولدوغونو قید ائدن پرزیدنت اردوغان، تورک آخیمی و آک‌کویو نوکلئر مرکزی کیمی انرژی پروژه‌لرینده معین ائدیلن بعضی آخساما‌لارین دا سرعتله آرا‌دان قالدیراجاغینی وورغولادی.
روسیا ایله سوریه و عراقین اراضی بوتؤو‌لوگو مسئله‌سینده همفیکیریک دئین اردوغان، عراق کورد بؤلگه‌سل رهبرلیگینین بوتون اویاری‌لارا باخمایا‌راق بازار ارته‌سی گونو یاسادیشی رفراندومونو حیاتا گئچیردیگینی خاطیرلادا‌راق، داها قورخونج خطا‌لارین قارشی‌سی‌نین آلینماسی لازیم اولدوغونو سؤیله‌دی.
اردوغان
"بؤلگه‌میزی اودا آتماغا کیمسه‌نین حاقی یوخ‌دور" دئدی.
پوتین ایله سوریه‌نین ادلب شهرینده یارادیلان چاتیشماسیزلیق بؤلگه‌سین‌دکی چالیشمالاری اله آلدیق‌لارینی قید ائدن پرزیدنت، سوریه بحرانینا سیاسی چؤزوم اوچون امکداش‌لیغی داوام ائتدیرمک مسئله‌سینده آنلاشدیق‌لارینی بیلدیردی. پرزیدنت اردوغان، گله‌جک دؤورده، موسکوا رهبرلیگی ایله سوریه‌یه دایر امکداش‌لیق و تماس‌لارین آرتاجاغینی دا سؤیله‌دی.
قوناق پرزیدنت ولادیمیر پوتین ایسه، اردوغان ایله ایکی‌لی و بؤلگه‌سل مسئله‌لری صمیمی و یاپیجی شکیلده مذاکیره ائتدیک‌لرینی وورغولادی.
اردوغان ایله سوریه بحرانی ایله ایلگیلی آیین اولینده گئچیریلن 6.جی آستانا ذیروه‌سینده واریلان نقطه‌نی دگرلندیردیک‌لرینی قید ائدن پوتین، تعیین اولونان چاتیشماسیزلیق بؤلگه‌لرینده باش وئرن چتین‌لیک‌لری و بون‌لاری آرا‌دان آپارمانین یول‌لارینی مذاکیره ائتدیک‌لرینی سؤیله‌دی.
ولادیمیر پوتین،
"بو چاتیشماسیزلیق بؤلگه‌سی گیریشیمی می آییندا سایین اردوغان ایله سوچیده گؤروشرکن اورتایا چیخمیش‌دیر. بو چاتیشماسیزلیق بؤلگه‌لری‌نین یئرینه یئتیریلمه‌سی ایشلری حقیقتا چتین اولدو. ایستر سوریه چاتیشما‌سی‌نین طرف‌لری اوچون ایستر آستانا پروسه‌سی‌نین ضامن اؤلکه‌لری روسیا، تورکیه و ایران باخیمین‌دان چتین اولدو. آنجاق بوتون چتین‌لیک‌لره باخمایا‌راق، اؤنم‌لی بیر اوغورا ایمضا آتدیق. بو اوغور اؤزللیکله دوستوم سایین اردوغانین چابا‌لاری و ایراده‌سی سایه‌سینده ممکن اولدو" دئدی.
روس لیدئر، بو بؤلگه‌لردکی قارداش قارداشا ائدیلن ساواشین بیتمه‌سی، تروریستلرین ائتکیسیزلشدیریلمه‌سی اوچون چابا‌لارین دستکلنمه‌سی لازیم اولدوغونو بیلدیردی.
عراق کورد بؤلگه‌سل رهبرلیگینین رفراندومو ایله باغلی توتوم‌لاری مسئله‌سینده ایسه پوتین، روسیا خاریجی ایشلر باخانلیغی‌نین داها اؤنجه‌کی "عراقین تورپاق بوتؤو‌لوگونه باغلیییق" آچیقلاماسینی خاطیرلاتدی.
ایلین ایلک 7 آییندا ایکی‌لی تیجارت حجمی‌نین اؤنم‌لی درجه‌ده آرتدیغینی قید ائدن پوتین، بو ایل تورکیه‌یه گلن روس توریست‌لرین ساییسی‌نین دا 11 قات آرتا‌راق 2،5 میلیونو آشدیغینا دقت چکدی.
